CPFรุกแอฟริกาสร้างกำไรนอก
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — CPF สัญญาปีนี้จะดียิ่งขึ้น ตั้งเป้ายอดขายกำไรโต 10% หวังเพิ่มกำไรจากต่างประเทศ ขยายลงทุนเคนยาแทนซาเนีย
นายอดิเรก ศรีประทักษ์ กรรมการผู้จัดการใหญ่ และประธานคณะผู้บริหารบริษัท เจริญโภคภัณฑ์อาหาร (CPF) เปิดเผยว่า ปี 2553 เชื่อว่าจะเป็นปีที่ดีของผลประกอบการบริษัทที่คาดว่าจะมียอดขายและกำไรเติบโตจากปี 2552 ไม่น้อยกว่า 10%
ทั้งนี้ จะรักษาอัตรากำไรขั้นต้น (มาร์จิน) ไว้ที่ 1718% เท่ากับที่เคยทำได้ในปี 2552 และมีกระแสเงินสดไม่น้อยกว่าปีก่อนที่ 1.7 หมื่นล้านบาท
“แม้ว่าปี 2552 จะทำสถิติกำไรสุทธิเพิ่มขึ้น 226% เป็น 10,190 ล้านบาท หรือ 1.52 บาทต่อหุ้น ทำให้มีคำถามว่าปีนี้จะสามารถทำกำไรได้ถึงหลักหมื่นล้านบาทหรือไม่ ผมยืนยันว่ากำไรจะไม่ต่ำกว่าปี 2552 อย่างแน่นอน เพราะเราผลิตอาหารสำเร็จรูปมากขึ้น และเพิ่มช่องทางขายทำให้อัตรากำไรดีและขยายการลงทุนไปในประเทศที่เติบโตสูง” นายอดิเรก กล่าว
ดังนั้น ปีนี้บริษัทตั้งเป้าเพิ่มรายได้จากอาหารสำเร็จตราซีพีเป็น 22% ของรายได้จากปี 2552 ทำได้ 20% ของรายได้ 1.65 แสนล้านบาท และยังคาดว่ารายได้จากต่างประเทศจะเพิ่มเป็น 2223% จากปี 2552 ที่ 19% ของรายได้ทั้งหมด
นายอดิเรก ตั้งเป้าหมายว่าจะมีกำไรจากการส่งออกมากกว่าธุรกิจในประเทศ เพราะตลาดเล็กมีประชากรเพียง 65 ล้านคน ปัจจุบัน CPF ส่งออกสินค้าไปขาย 20 ประเทศ โดยมุ่งเน้นส่งออกอาหารสำเร็จรูป ประเทศหลักคือสหรัฐ รัสเซีย ตุรกี อินเดีย และฟิลิปปินส์
นายอดิเรก กล่าวว่า บริษัทตั้งงบลงทุนปีนี้ 6,000 ล้านบาท โดยแบ่งการลงทุนทั้งในและนอกประเทศอย่างละครึ่ง โดยในประเทศเป็นการลงทุนเพิ่มช่องทางขายทั้งไก่ย่าง 5 ดาว ซีพีเฟรชมาร์ท 
สำหรับการงานต่างประเทศจะขยายธุรกิจอาหารสำเร็จรูปที่ตุรกีและไก่ไข่ ผลิตอาหารสัตว์บกที่ฟิลิปปินส์
ล่าสุด คณะกรรมการบริษัทเพิ่งอนุมัติให้ลงทุนเพิ่มในทวีปแอฟริกา คือเคนยาและแทนซาเนีย โดยลงทุนตั้งบริษัทประเทศละ 5 ล้านเหรียญสหรัฐ หรือประมาณ 165 ล้านบาท โดยคาดว่าจะเริ่มเปิดดำเนินการได้ปลายปีนี้ เพื่อหาโอกาสลงทุนธุรกิจอาหารสัตว์และเลี้ยงสัตว์
ทั้งนี้ การจ่ายเงินปันผลสำหรับผลกำไรงวดครึ่งหลังปี 2552 อีก 0.50 บาทต่อหุ้น ให้แก่ผู้ถือหุ้นที่มีชื่อในทะเบียนวันที่ 6 พ.ค.นี้ และกำหนดจ่ายเงินปันผลในวันที่ 20 พ.ค. 2553
ทั้งปี 2552 บริษัทจ่ายเงินปันผลรวมหุ้นละ 0.73 บาท คิดเป็นเงินทั้งสิ้น 5,145.72 ล้านบาท ซึ่งคิดเป็น 60% ของกำไรสุทธิประจำปี 2552 ตามงบการเงินเฉพาะกิจการ
ด้านราคาหุ้น CPF เมื่อวันที่ 19 ก.พ. อ่อนตัวลง 0.10 บาท หรือ 0.83% ปิดที่ 11.90 บาท ซึ่งเป็นเพราะนักลงทุนขายทำกำไร เมื่อหมดข่าวดีหลังบริษัทประกาศกำไรและการจ่ายเงินปันผลที่ออกมาดีตามคาดการณ์